ಕೆನಡಾ ಪ್ರಧಾನಿ ಟ್ರುಡೊ ಪತ್ನಿ ಕೊರೊನಾದಿಂದ ಗುಣಮುಖ

ಒಟ್ಟಾವಾ: ಕೆನಡಾದ ಪ್ರಧಾನಿ ಜಸ್ಟಿನ್ ಟ್ರುಡೊ ಅವರ ಪತ್ನಿ ಸೋಫಿ ಗೊಗ್ರೊಯಿರ್ ಕೊರೊನಾ ಸೋಂಕುವಿನಿಂದ ಸಂಪೂರ್ಣ ಗುಣಮುಖರಾಗಿದ್ದಾರೆ.

ಈ ಸಂಬಂಧ ಇನ್‍ಸ್ಟಾ ಗ್ರಾಮ್ ನಲ್ಲಿ ವಿಡಿಯೋ ಸ್ಟೇಟಸ್ ಅಪ್ ಡೇಟ್ ಮಾಡಿ, ನನ್ನ ಆರೋಗ್ಯ ಬಹಳ ಸುಧಾರಿಸಿದೆ. ಒಟ್ಟಾವಾ ಸಾರ್ವಜನಿಕ ಆಸ್ಪತ್ರೆಯಿಂದ ನಾನು ಗುಣಮುಖನಾಗಿದ್ದನ್ನು ವೈದ್ಯರು ಖಚಿತಪಡಿಸಿದ್ದಾರೆ ಎಂದು ತಿಳಿಸಿದ್ದಾರೆ.

ಮಾರ್ಚ್ 12 ರಂದು ಜಸ್ಟಿನ್ ಟ್ರುಡೊ ಅವರ ಕಚೇರಿ ಸೋಫಿ ಗೊಗ್ರೊಯಿರ್ ಅವರಿಗೆ ಕೊರೊನಾ ಸೋಂಕು ತಗಲಿರುವುದು ಖಚಿತವಾಗಿತ್ತು. ಲಂಡನ್ ನಿಂದ ಮರಳಿ ಬಳಿಕ ಇವರ ಆರೋಗ್ಯ ಹದಗೆಟ್ಟಿತ್ತು.

ಪತ್ನಿಗೆ ಕೊರೊನಾ ಬಂದ ನಂತರ ಟ್ರುಡೊ ಮನೆಯಲ್ಲೇ ಪ್ರತ್ಯೇಕವಾಗಿದ್ದರು. ಮೂವರು ಮಕ್ಕಳಿಗೂ ಕೊರೊನಾ ಸೋಂಕು ಬಂದಿಲ್ಲ.

ಕೆನಡಾದಲ್ಲಿ 5,607 ಮಂದಿಗೆ ಕೊರೊನಾ ಬಂದಿದ್ದು 61 ಮಂದಿ ಮೃತಪಟ್ಟಿದ್ದಾರೆ. ಒಂಟ್ಟು ಈಗ 5,067 ರೋಗಿಗಳು ಚಿಕಿತ್ಸೆ ಪಡೆಯುತ್ತಿದ್ದು, 479 ಮಂದಿ ಗುಣಮುಖರಾಗಿದ್ದಾರೆ.

ಕೊರೊನಾ ಗುಣಪಡಿಸಲಾಗದ ಕಾಯಿಲೆ ಅಲ್ಲ. ಸ್ವಚ್ಛತೆಯ ಜೊತೆಗೆ ವೈದ್ಯರು ನೀಡಿದ ಔಷಧಿಯನ್ನು ಸರಿಯಾಗಿ ಸೇವಿಸಿದರೆ ಕೊರೊನಾ ಗುಣವಾಗುತ್ತದೆ.